钦定古今图书集成/明伦汇编/官常典/第748卷 > 颜日愉 猛如虎 刘光祚 艾毓初
## 钦定古今图书集成/明伦汇编/官常典/第748卷 > 颜日愉 猛如虎 刘光祚 艾毓初

按《明外史忠义传》：“日愉，字华阳，上虞人。万历中举于
乡。崇祯初，除叶县知县，有惠政，为上官所恶，劾罢之。
部民争诣阙讼冤，乃获叙用。后为静宁知州。猡贼乱，
驰请固镇五道兵合剿，而先率敢死士数人招谕之。
贼弛备，遂遣精卒𢭏其营，贼仓皇溃，斩首数百级。黎
明，五道兵继至，复大破之。迁开封同知，尝摄渑池、荥”
阳二县事，抚恤疮痍，政绩甚著。上官以南阳要冲，举
日愉为知府，大治守具，人心稍固。十四年春，李自成
陷洛阳，张献忠陷襄阳，南阳大震恐，日愉防益严。五月七日，贼猝至，百馀人冒雨登城，日愉击杀之几尽，
馀贼引去，城获全。日愉手中一矢，头项被二刃，遽陨
于城上。事闻，赠太仆卿。贼既不得志去，遂纵掠旁近
州县。九月大破傅宗龙军于项城。其冬，再围南阳，攻
陷之，唐王被难，总兵官猛如虎、刘光祚、参议艾毓初
死焉。毓初，字孩如，米脂人，户部侍郎希淳曾孙也。举
崇祯四年进士，授内乡知县。生长边陲，习战事。六年
冬，流贼来犯，薶大炮名“滚地龙”者于城外，城中然线
发之，贼死无算，遂解去。内乡与邻邑，淅川多深山邃
谷，群盗窟穴其中，居民懔懔。自毓初莅任，民得少安。
明年冬，唐王聿键上言：“祖制，亲王所封地，有司早晚
必谒见。今毓初等皆不谒。”帝怒，悉逮下法司，而敕礼
部申典制。侍郎陈子壮疏救，不听。已而王被逮，毓初
获补官。屡迁至右参议，分守南阳，与日愉却贼有功。
自成用宋献策计，欲取南阳以图关中，复率大众来
寇。毓初偕如虎、光祚等坚守。贼攻入南门，会总督杨
文岳援军至，贼引退。文岳去，贼复攻之，食尽援绝，毓
初题诗城楼，遂自缢。